Carthage (bahasa Greek purba: Καρχηδών "Karkhēdōn", Berber: "Kartajen", atau "Karthago", dari Phoenicia "" bermaksud "kota baru") merupakan sebuah negara kota purba yang kini terletak di pinggir bandar Tunis, Tunisia. Kota Carthage terletak di bahagian timur Tasik Tunis yang terbentang dari pusat Tunis. Berdasarkan lagenda Rom, kota ini dibina pada tahun 814 SM oleh koloni Phoenicia di bawah pemerintahan Elissa (Ratu Dido). Ia kemudian menjadi kota yang besar dan kaya dan oleh itu merupakan satu kuasa besar di Mediterranean. Ini menyebabkan persaingan dengan Syracuse dan Rom dengan berlangsungnya beberapa perang dengan serangan ke atas satu sama lain. Serangan Hannibal dari Itali dalam Perang Punic Kedua membawa kemenangan kepada orang Carthage di Cannae dan yang mana kemudian memberi ancaman serius kepada keberlangsungan pemerintahan Rom di Itali. Selepas Perang Punic Ketiga, kota ini telah dimusnahkan oleh Rom pada tahun 146 SM. Bagaimanapun, orang-orang Rom membina semula Carthage, yang mana kemudian menjadi satu daripada tiga kota paling penting Empayar Rom dan merupakan ibu negara bagi kerajaan Pemusnah yang singkat. Ia kekal menjadi satu daripada kota-kota terpenting Rom sehingga penaklukan Islam apabila ia telah dimusnahkan buat kali kedua pada tahun 698.